Document ID: 32007R0980

REGULAMENTUL (CE) NR. 980/2007 AL COMISIEI
din 21 august 2007
de prevedere a unor măsuri speciale de gestionare a contingentului tarifar OMC pentru untul originar din Noua Zeelandă în perioada septembrie 2007-decembrie 2007, de modificare a Regulamentului (CE) nr. 2535/2001 și de derogare de la regulamentul menționat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 29 alineatul (1),
întrucât:
(1)
Regulamentul (CE) nr. 2535/2001 al Comisiei din 14 decembrie 2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare (2), astfel cum a fost modificat prin Regulamentul (CE) nr. 2020/2006 (3), prevede gestionarea contingentului tarifar OMC pentru untul originar din Noua Zeelandă pe baza licențelor de import alocate bianual, la expirarea perioadelor de prezentare a cererilor de licențe, în conformitate cu articolul 34a.
(2)
Atunci când s-au alocat licențe de import pentru a doua jumătate a anului 2007 pentru untul originar din Noua Zeelandă în cadrul contingentului tarifar 09.4182 menționat în anexa III.A la Regulamentul (CE) nr. 2535/2001, cererile de licențe prezentate acopereau cantități inferioare cantităților disponibile pentru produsele în cauză. Prin urmare, 9 958,6 tone nu au fost alocate.
(3)
Dat fiind faptul că, înainte de introducerea noilor măsuri de gestionare la 1 ianuarie 2007, contingentul tarifar a fost întotdeauna utilizat integral, această utilizare incompletă poate fi rezultatul faptului că importatorii încă nu s-au obișnuit cu noile dispoziții și proceduri.
(4)
Prin urmare, este necesar să se prevadă o perioadă de alocare suplimentară pentru cantitatea rămasă și să se reducă garanția pentru a facilita accesul comercianților.
(5)
Pe lângă notificările prevăzute în Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (4), ar trebui specificate comunicările necesare între statele membre și Comisie, în special în scopul monitorizării pieței pentru untul originar din Noua Zeelandă.
(6)
Prin urmare, Regulamentul (CE) nr. 2535/2001 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
(1) Cu excepția cazului în care există dispoziții contrare prevăzute în prezentul regulament, articolele 34-42 din Regulamentul (CE) nr. 2535/2001 se aplică importului a 9 958,6 tone de unt pentru anul 2007 din cadrul contingentului 09.4182 prevăzut în anexa III.A la regulamentul menționat anterior.
(2) Prin derogare de la articolul 34a alineatul (3) din Regulamentul (CE) 2535/2001, cererile de licențe se pot depune numai în primele 10 zile ale lunii septembrie 2007.
(3) În scopul aplicării prezentului regulament, cantitatea disponibilă menționată la articolul 34a alineatul (4) litera (b) din Regulamentul (CE) nr. 2535/2001 este de 9 958,6 tone.
(4) Licențele de import eliberate în cadrul prezentului regulament sunt valabile până la 31 decembrie 2007.
(5) Prin derogare de la articolul 35 din Regulamentul (CE) nr. 2535/2001, garanția menționată la articolul 15 alineatul (2) din Regulamentul (CE) nr. 1290/2000 (5) este de 10 EUR/100 kg nete de produs.
(6) Prin derogare de la articolul 35b al treilea paragraf din Regulamentul (CE) nr. 2535/2001, la rubrica 20 a licențelor se înscrie una dintre mențiunile enumerate în anexa la prezentul regulament.
Articolul 2
La articolul 35a alineatul (2) din Regulamentul (CE) nr. 2535/2001, se adaugă următorul paragraf:
„Anterior datei de 15 a lunii în care se depune cererea, statele membre notifică de asemenea Comisiei numele și adresele solicitanților, defalcate pe numărul contingentelor tarifare. Această notificare se realizează prin mijloace electronice, utilizând formularul pus la dispoziția statelor membre de către Comisie.”
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 august 2007.

Labels: 17
13
3
18
15